გაეროს უშიშროების საბჭოს რეზოლუცია 283

გაეროს უშიშროების საბჭოს რეზოლუცია 283 მიღებულია 1970 წლის 29 ივლისს. ის მიიღეს 13 ხმით – წინააღმდეგი არავინ იყო, ხოლო საფრანგეთმა და გაერთიანებულმა სამეფომ ხმის მიცემაში თავი შეიკავეს.

რეზოლუციაში უშიშროების საბჭომ "დიდი შეშფოთებით აღნიშნა სამხრეთ აფრიკის მთავრობის მხრიდან უშიშროების საბჭოს გადაწყვეტილებების უგულებელყოფის გაგრძელება და მის მიერ უარი, დაემორჩილებინა მოთხოვნა ნამიბიიდან დაუყოვნებლივ გამოყვანის თაობაზე."

საბჭომ მოუწოდა ყველა სახელმწიფოს, თავი შეიკავონ ისეთი დიპლომატიური აქტივობისგან, რაც შეიძლება ნიშნავდეს სამხრეთ აფრიკის ხელისუფლების აღიარებას ნამიბიაზე. ასევე მოუწოდა ყველა იმ ქვეყანას, რომელსაც პრეტორიასთან (სამხრეთ აფრიკის დედაქალაქთან) აქვს დიპლომატიური ურთიერთობა, გააკეთონ ოფიციალური განცხადება იმის თაობაზე, რომ ისინი არ აღიარებენ სამხრეთ აფრიკის ამგვარ მმართველობას და მიიჩნევენ მის ყოფნას ნამიბიაში უკანონოდ.

საბჭომ მოუწოდა ყველა სახელმწიფოს, უზრუნველყონ, რომ სახელმწიფოს საკუთრებაში არსებულმა და კონტროლირებადმა ყველა კომპანიამ შეწყვიტოს ნამიბიასთან ვაჭრობა, შეაჩერონ ნამიბიისა და ნამიბიელებისთვის სესხებისა და ინვესტიციების გაცემა და ხელი შეუშალონ ნამიბიაში ტურიზმისა და ემიგრაციის პოპულარიზაციას.

დამატებით, სახელმწიფოებს მოეთხოვათ სამხრეთ აფრიკასთან დადებული ორმხრივი ხელშეკრულებების ხელახლა გადახედვა იმდენად, რამდენადაც ეს ხელშეკრულებები ამ ტერიტორიაზე ვრცელდებოდა. უშიშროების საბჭომ ასევე სთხოვა გენერალურ მდივანს, განეხილა ყველა მრავალმხრივი ხელშეკრულება სამხრეთ აფრიკასთან, რამდენადაც ისინი ვრცელდებოდა ნამიბიის ტერიტორიაზე. გაეროს ნამიბიის საბჭომ სთხოვა, მიეწოდებინა მისთვის კვლევებისა და წინადადებების შედეგები, რაც შეეხებოდა ნამიბიელებისთვის პასპორტებისა და ვიზების გაცემას. ასევე მოუწოდა გენერალურ ასამბლეას, შექმნას ფონდი, რომელიც დახმარებას გაუწევს დევნილ ნამიბიელებს და დააფინანსებს კომპლექსურ საგანმანათლებლო და პროფესიული გადამზადების პროგრამებს ნამიბიაში. და ბოლოს, საბჭომ ხელახლა შექმნა ნამიბიის საკითხებზე სპეციალური ქვეკომიტეტი, რათა შეესწავლა დამატებითი რეკომენდაციები შესაბამისი რეზოლუციების განხორციელების გზებთან დაკავშირებით.

რესურსები ინტერნეტში

კატეგორია:გაეროს უშიშროების საბჭოს 1970 წლის რეზოლუციები
კატეგორია:1970 წელი ნამიბიაში
კატეგორია:1970 წელი სამხრეთ აფრიკის რესპუბლიკაში
კატეგორია:გაეროს უშიშროების საბჭოს რეზოლუციები ნამიბიის შესახებ